**DĖL PRITARIMO TEIKTI PROJEKTO „PĖSČIŲJŲ IR DVIRAČIŲ TAKŲ PLĖTRA ROKIŠKIO MIESTO VILTIES, AUŠROS GATVĖSE“ PARAIŠKĄ IR DALINIO JO FINANSAVIMO**

2018 m. sausio 23 d. Nr. TS-

Rokiškis

 Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos susisiekimo ministro 2016 m. liepos 28 d. įsakymu Nr. 3-265 (1.5 E) patvirtintu 2014–2020 metų Europos Sąjungos fondų investicijų veiksmų programos 4 prioriteto „Energijos efektyvumo ir atsinaujinančių išteklių energijos gamybos ir naudojimo skatinimas“ 04.5.1-TID-R-516 priemonės „Pėsčiųjų ir dviračių takų rekonstrukcija ir plėtra“ projektų finansavimo sąlygų aprašu, Panevėžio regiono integruotų teritorijų plėtros programa, patvirtinta Lietuvos Respublikos vidaus reikalų ministro 2015 m. rugsėjo 10 d. įsakymu Nr. 1V-714, Transporto investicijų direkcijos 2017 m. lapkričio 3 d. raštu Nr. 1.2-1969 „Dėl pasiūlymo N. 04.5.1-TID-R-516-51 teikti paraišką pagal 2014–2020 metų Europos Sąjungos fondų investicijų veiksmų programos 4 prioriteto „Energijos efektyvumo ir atsinaujinančių išteklių energijos gamybos ir naudojimo skatinimas“ priemonę Nr. 04.5.1-TID-R-516 „Pėsčiųjų ir dviračių takų rekonstrukcija ir plėtra“ , įgyvendindama Rokiškio rajono savivaldybės tarybos 2014 m. rugsėjo 26 d. sprendimu Nr. TS-159 patvirtintą Rokiškio rajono strateginį plėtros planą iki 2022 metų ir siekdama teikti paraiškas Europos Sąjungos struktūrinių fondų finansinei paramai gauti, Rokiškio rajono savivaldybės taryba n u s p r e n d ž i a:

1. Pritarti Rokiškio rajono savivaldybės administracijos projekto „Pėsčiųjų ir dviračių takų plėtra Rokiškio miesto Vilties, Aušros gatvėse“ paraiškos 2014–2020 metų Europos Sąjungos fondų investicijų veiksmų programos 4 prioriteto „Energijos efektyvumo ir atsinaujinančių išteklių energijos gamybos ir naudojimo skatinimas“ priemonės Nr. 04.5.1-TID-R-516 „Pėsčiųjų ir dviračių takų rekonstrukcija ir plėtra“ teikimui paramai gauti ir projekto įgyvendinimui.

2. Užtikrinti projekto „Pėsčiųjų ir dviračių takų plėtra Rokiškio miesto Vilties, Aušros gatvėse“ išlaidų dalinį savivaldybės finansavimą 2018-2019 metais – ne mažiau 15 procentų tinkamų finansuoti projekto išlaidų, padengti visas netinkamas finansuoti, tačiau projektui įgyvendinti reikalingas išlaidas bei tinkamų finansuoti išlaidų dalį, kurių nepadengia projekto finansavimas.

3. Užtikrinti projekto „Pėsčiųjų ir dviračių takų plėtra Rokiškio miesto Vilties, Aušros gatvėse“ veiklų rezultatų tęstinumą ir priežiūrą nuosavomis lėšomis ne mažiau kaip 5 metus po projekto įgyvendinimo pabaigos.

4. Leisti Rokiškio rajono savivaldybės administracijai organizuoti projekto „Pėsčiųjų ir dviračių takų plėtra Rokiškio miesto Vilties, Aušros gatvėse“ paraiškos ir kitos techninės dokumentacijos parengimą.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Jurgita Blaževičiūtė

**AIŠKINAMASIS RAŠTAS DĖL TEIKIAMO SPRENDIMO „DĖL PRITARIMO TEIKTI PROJEKTO „PĖSČIŲJŲ IR DVIRAČIŲ TAKŲ PLĖTRA ROKIŠKIO MIESTO VILTIES, AUŠROS GATVĖSE“ PARAIŠKĄ IR DALINIO JO FINANSAVIMO“ PROJEKTO**

2018-01-05

Rokiškis

**Parengto sprendimo projekto tikslai ir uždaviniai.**

Šiuo sprendimo projektu siūloma pritarti teikti Rokiškio rajono savivaldybės administracijos projekto „Pėsčiųjų ir dviračių takų plėtra Rokiškio miesto Vilties, Aušros gatvėse“ paraišką ES paramai gauti, projektui įgyvendinti bei iš dalies jį finansuoti.

**Šiuo metu esantis teisinis reglamentavimas.**

Lietuvos Respublikos susisiekimo ministro 2016 m. liepos 28 d. įsakymu Nr. 3-265 (1.5 E) patvirtintas 2014–2020 metų Europos Sąjungos fondų investicijų veiksmų programos 4 prioriteto „Energijos efektyvumo ir atsinaujinančių išteklių energijos gamybos ir naudojimo skatinimas“ 04.5.1-TID-R-516 priemonės „Pėsčiųjų ir dviračių takų rekonstrukcija ir plėtra“ projektų finansavimo sąlygų aprašas, Panevėžio regiono integruotų teritorijų plėtros programa, patvirtinta LR vidaus reikalų ministro 2015 m. rugsėjo 10 d. įsakymu Nr. 1V-714, Rokiškio rajono savivaldybės tarybos 2014 m. rugsėjo 26 d. sprendimu Nr. TS-159 patvirtintas Rokiškio rajono strateginis plėtros planas iki 2022 metų.

**Sprendimo projekto esmė.** Rokiškio r. savivaldybės administracija yra gavusi Transporto investicijų direkcijos 2017 m. lapkričio 3 d. raštą Nr. 1.2-1969 „Dėl pasiūlymo N. 04.5.1-TID-R-516-51 teikti paraišką pagal 2014–2020 metų Europos Sąjungos fondų investicijų veiksmų programos 4 prioriteto „Energijos efektyvumo ir atsinaujinančių išteklių energijos gamybos ir naudojimo skatinimas“ priemonę Nr. 04.5.1-TID-R-516 „Pėsčiųjų ir dviračių takų rekonstrukcija ir plėtra“, kuriuo kviečiama iki 2018-02-28 teikti projekto „Pėsčiųjų ir dviračių takų plėtra Rokiškio miesto Vilties, Aušros gatvėse“ paraišką ES paramai gauti.

*Projekto tikslas:* Pagerinti Rokiškio miesto pėsčiųjų ir dviratininkų susisiekimo sąlygas, padidinti gyventojų mobilumą ir prisidėti prie aplinkos taršos mažinimo. *Projekto uždavinys*: Išplėsti Rokiškio miesto dviračių ir pėsčiųjų takų tinklą, siekiant pagerinti susiekimo sąlygas, padidinti gyventojų mobilumą ir mažinti aplinkos taršą. *Projekto metu numatoma* įrengti pėsčiųjų taką (379 m ilgio, 1,5 m pločio) Aušros g. (tarp Kauno g. ir Ąžuolų g.) bei pėsčiųjų ir dviračių taką (222 m ilgio 2,5 pločio pėsčiųjų-dviračių takas nuo Taikos g. bei 683 m ilgio 1,5 m pločio dviračių takas palei jau esamą pėsčiųjų taką) Vilties g. (iš viso 910 m ilgio takai tarp Panevėžio g. ir Taikos g.) Rokiškio mieste (numatomų įrengti takų ortofoto schema pridedama). *Projekto veiklos:* Rokiškio miesto Vilties g. planuojama įrengti apie 910 m ilgio pėsčiųjų ir dviračių taką nuo žiedinės Taikos g. sankryžos iki sankryžos su Panevėžio g., pastatant 9 ženklus, įrengiant apšvietimą. Rokiškio miesto Aušros g. planuojama įrengti 379 m pėsčiųjų taką nuo sankryžos su Kauno g. iki sankryžos su Ąžuolų g., įrengiant 9  ženklus, 2 suoliukus, 2 šiukšliadėžes. Projekto trukmė – 14 mėn. Projekto pradžia – 2018-06-01.

Projekto veikloms, projektinio pasiūlymo teikimui regiono plėtros tarybai bei savivaldybės finansavimo intensyvumo dydžiui buvo pritarta Rokiškio r. savivaldybės administracijos ir savivaldybės įstaigų projektų rengimo bei įgyvendinimo koordinavimo grupės 2017-02-13 posėdyje protokolu Nr.3.

Projekto veiklos atitinka Panevėžio regiono integruotų teritorijų plėtros programos veiksmų planą (patvirtinta LR vidaus reikalų ministro 2015 m. rugsėjo 10 d. įsakymu Nr. 1V-714).

*Bendra projekto vertė* –148 661,81 Eur, iš jų ES lėšos – 98 778 Eur, savivaldybės biudžeto lėšos – 49 883,81 Eur. Vadovaujantis šiuo metu turimų techninių projektų sąmatiniais skaičiavimais, projekto vertė viršija turimas lėšas tinkamomis finansuoti išlaidomis. Remiantis Statybos ir infrastruktūros plėtros skyriaus 2017 m. vykdytų panašių pirkimų patirtimi, rangos darbų konkursų metu rangovų pasiūlyta kaina buvo apie 20 proc. mažesnė, palyginti su techniniuose projektuose pateiktomis skaičiuojamosios kainomis, todėl tikėtina, kad 2018 m. sausio–vasario mėn. atlikus projekto rangos darbų pirkimą, suma minėtiems takams įrengti sumažės iki 120–130 tūkst. Eur, tokiu atveju savivaldybei tektų mažesnis projekto finansavimo intensyvumas, ir vietoj planuojamų 49,9 tūkst. Eur (33,55 proc. nuo bendros projekto vertės) pakaktų 20 tūkst. Eur (15 proc. nuo bendros projekto vertės).

*Projekto nauda:* įgyvendinus projektą bus pagerintos pėsčiųjų ir dviratininkų susiekimo sąlygos, nes dviračių ir pėsčiųjų takas Vilties g. bei pėsčiųjų takas Aušros g. saugiai sujungs pėsčiųjų / dviračių takus Rokiškio mieste į vientisą trasą nuo judriausių Panevėžio, Vilties, Topolių gatvių iki rekreacinės zonos Ąžuolų g. bei sudarys sąlygas dviratininkams ir pėstiesiems pasiekti norimą vietą išvengiant judėjimo judrių gatvių kelkraščiais. Tokiu būdu būtų tolygiau paskirstomi judėjimo srautai, užtikrinamas saugumas, tenkinamas gyventojų mobilumo poreikis ir prisidedama prie aplinkos taršos mažinimo.

Vadovaujantis priemonės projektų finansavimo sąlygų aprašu, teikiant paraišką ES paramai gauti būtina pateikti savivaldybės tarybos sprendimą, pritariantį projekto įgyvendinimui ir daliniam jo finansavimui bei užtikrinantį projekto finansinį tęstinumą 5 m. po projekto įgyvendinimo pabaigos.

**Galimos pasekmės, priėmus siūlomą tarybos sprendimo projektą:**

**teigiamos** *–* pateikus paraišką ir gavus ES finansavimą bus įrengtas pėsčiųjų takas (379 m ilgio) Aušros g. (tarp Kauno g. ir Ąžuolų g.) bei pėsčiųjų ir dviračių takas (910 m ilgio) Vilties g. (tarp Panevėžio g. ir Taikos g.) Rokiškio mieste, o tai leis vietos gyventojams pagerinti saugaus susisiekimo sąlygas, padidinti gyventojų mobilumą ir prisidėti prie aplinkos taršos mažinimo.

**neigiamos** – nenumatomos.

**Finansavimo šaltiniai ir lėšų poreikis**: sprendimui įgyvendinti bus panaudotos planuojamos rajonui lėšos iš ES struktūrinių fondų bei savivaldybės biudžeto 2018–2019 m.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams**.**

**Antikorupcinis vertinimas**. Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Strateginio planavimo ir investicijų skyriaus

vedėja Jurgita Blaževičiūtė